Document ID: 31986D0414

Komisijas Lēmums
(1986. gada 31. jūlijs)
par to Argentīnas uzņēmumu sarakstu, kas ir apstiprināti gaļas produktu importam uz Kopienu
(86/414/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1976. gada 21. decembra Direktīvu 77/99/EEK par veselības problēmām, kas ietekmē Kopienas iekšējo tirdzniecību ar gaļas produktiem [1], kurā jaunākie grozījumi izdarīti ar Regulu (EEK) Nr. 3768/85 [2], un jo īpaši tās 17. panta 1. punktu,
tā kā, piemērojot Direktīvas 77/99/EEK 17. panta 1. punktu, ir jāizveido to uzņēmumu saraksts trešās valstīs, kuriem ir atļauts ievest gaļas produktus Kopienā; tā kā šiem uzņēmumiem jāatbilst minētās direktīvas pielikumā paredzētajiem nosacījumiem;
tā kā Argentīna ir nosūtījusi to uzņēmumu sarakstu, kuriem ir atļauts izvest uz Kopienu pilnīgi termiski apstrādātu, konservētu liellopu gaļu un saldētu, termiski apstrādātu liellopu gaļu, kas ir termiski apstrādāta, temperatūrai produkta centrā sasniedzot vismaz 80 °C;
tā kā Kopienas pārbaudes klātienē ir parādījušas, ka dažiem no šiem uzņēmumiem higiēnas standarti ir pietiekami; tā kā tādēļ tos var iekļaut saskaņā ar minētās direktīvas 17. panta 1. punktu izveidotā sākotnējā to uzņēmumu sarakstā, no kuriem var atļaut gaļas produktu importu;
tā kā pārējo Argentīnas ieteikto uzņēmumu iekļaušana šajā sarakstā ir jāpārskata, pamatojoties uz papildu informāciju par to higiēnas standartiem un spēju ātri pielāgoties Kopienas tiesību aktiem;
tā kā tikmēr un izvairoties no pēkšņas esošo tirdzniecības plūsmu pārtraukšanas, šiem uzņēmumiem var uz laiku atļaut turpināt gaļas produktu eksportu uz tām dalībvalstīm, kuras ir gatavas tos pieņemt;
tā kā tādēļ būs jāpārskata un vajadzības gadījumā jāgroza šis lēmums, ievērojot šajā nolūkā veiktos pasākumus un uzlabojumus;
tā kā šis lēmums pamatojas uz esošiem Kopienas noteikumiem, ko piemēro ievešanai no trešām valstīm; tā kā tādēļ, tiklīdz iepriekšminētajos noteikumos būs veikti grozījumi vai papildinājumi, šis lēmums būs jāpārskata;
tā kā turklāt saskaņā ar Direktīvas 77/99/EEK 17. panta 1. punktu citos gadījumos piemērotie dalībvalstu noteikumi attiecībā uz gaļas produktu importu no trešām valstīm var nebūt labvēlīgāki par tiem, kas regulē Kopienas iekšējo tirdzniecību; tā kā šajā sakarā uz gaļas produktu importu no uzņēmumiem, kas uzskaitīti sarakstā šā lēmuma pielikumā, joprojām attiecas citi tiesību akti veterinārijas jomā, jo īpaši par dzīvnieku veselības prasībām, un Līguma vispārīgie noteikumi;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Dalībvalstis var atļaut gaļas produktu importu no Argentīnas tikai no uzņēmumiem, kas uzskaitīti pielikumā un kas atbilst minētajam pielikumam.
2. Tomēr dalībvalstis līdz 1987. gada 28. februārim var turpināt atļaut gaļas produktu importu no uzņēmumiem, kas nav uzskaitīti pielikumā, bet kurus 1986. gada 24. februārī ir oficiāli apstiprinājušas un ieteikušas Argentīnas iestādes, ja vien līdz 1987. gada 1. martam nav pieņemts lēmums par pretējo.
Komisija šo uzņēmumu sarakstu nosūta dalībvalstīm.
3. Šā panta 1. punktā minētajiem gaļas produktiem jābūt gatavotiem no svaigas gaļas, kuras izcelsme ir uzņēmumos, kas apstiprināti atbilstoši Padomes Direktīvas 64/433/EEK [3] vai Padomes Direktīvas 72/462/EEK [4] prasībām.
4. Uz importu no 1. punktā minētajiem uzņēmumiem joprojām attiecas citos tiesību aktos ietvertie veterinārie noteikumi, jo īpaši par dzīvnieku veselības prasībām.
2. pants
Šo lēmumu piemēro no 1986. gada 1. augusta.
3. pants
Šo lēmumu pārskata un, vajadzības gadījumā, groza līdz 1987. gada 1. martam.
4. pants
Šis lēmums ir adresēts dalībvalstīm.
Briselē, 1986. gada 31. jūlijā

Labels: 17
0
3
6
18